दार्जिलिंग बचपन से मेरी स्मृतियों में था। फिल्म हरियाली और रास्ता के कारण। शादी के तुरंत बाद मैं दार्जिलिंग जाना चाहता था। पर हमारी नई बनी जीवन संगिनी की एक सहेली ने दार्जिलिंग की थोड़ी खराब छवि पेश की हमारे सामने। वे वहां के एक बोर्डिंग स्कूल में पढ़ाई कर चुकी थीं। लिहाजा हमने अपना इरादा बदल दिया और शिमला चले गए साल 2003 में। पर अब 2010 में पांच साल के बेटे अनादि के साथ दार्जिलिंग की यात्रा पर थे। तो हमलोग तीन घंटे की टैक्सी के सफर के बाद शाम ढलने से पहले दार्जिलिंग पहुंच चुके थे। घंटाघर के पास होटल ब्राडवे पहुंचे। पर होटल के रिसेप्शन पर मौजूद अमित खत्री ने अपने एक स्टाफ के साथ हमें ब्राडवे एनेक्सी में भेजा। यह होटल ज्याद ऊंचाई पर है। यहां से दार्जिलिंग शहर का नजारा और भी सुंदर दिखाई देता है। अगले पांच दिन हमने इसी कमरे में गुजारे।